Reprezentanți ai Universității din București la ediția a XXXVII-a a Conferinței Asociației Internaționale de Climatologie (A.I.C.) de la Paris. Ediția din 2023 a fost găzduită de Facultatea de Geografie a UB
În perioada 19 – 22 iunie 2024, a avut loc la Paris ediția a XXXVII-a a Conferinței Asociației Internaționale de Climatologie (A.I.C.), la care au participat reprezentanți ai Universității din București. 
Manifestarea științifică, organizată de universitățile franceze Paris Cité, Paris 8 și laboratoarele / unitățile de cercetare Pôle de Recherche pour l'Organisation et la Diffusion de l'Information Géographique (UMR PRODIG), Le Laboratoire Dynamiques Sociales et Recomposition des espaces (LADYSS), Paris Interdisciplinary Energy Research Institute (LIED) și UR PLACES, a avut loc în campusul universitar Condorcet Paris-Aubervilliers din Franța.
Tematica acestei ediții a fost Schimbările climatice și de mediu: măsuri, provocări, tranziții și a inclus mai multe subteme, printre care Observarea și modelarea climei, Teledetecție și climă, Climatologie urbană, Agroclimatologie, Climă și sănătate, Riscuri climatice.
În programul conferinței au fost înscriși 145 de participanți din circa 20 de țări, precum Benin, Franța, Belgia, Brazilia, Canada, Germania, Italia, Liban, România, Senegal, Tunisia.
Membri activi de peste 20 de ani ai A.I.C., geografi ai Universității din București au fost și în acest an prezenți la conferința tradițională a asociației, prin doi participanți direcți, prof. univ. dr. Liliana Zaharia și lect. univ. dr. Dana Maria Constantin (Oprea), și mai mulți participanți indirecți (co-autori la prezentările științifice): prof. univ. dr. Nicoleta Ionac, conf. univ. dr. Adrian Amadeus Tișcovschi, lect. univ. dr. Gabriela Ioana-Toroimac, asist. univ. dr. Elena Grigore – toți cadre didactice ale Facultății de Geografie a UB – și doctoranzii Raul Gabriel Ilea și Giorgiana Daiana Lüftner de la aceeași facultate.
Aceștia au colaborat la realizarea lucrărilor: Observed changes in the precipitation regime along the Romanian lower Danube River (autori: Dana Maria Constantin [Oprea], Elena Grigore, Liliana Zaharia, Adrian Amadeus Tișcovschi, Gabriela Ioana-Toroimac, Giorgiana Daiana Lüftner, Raul Gabriel Ilea; Types de circulation atmosphérique à différentes altitudes et leurs relations avec les précipitations, au sud de la Roumanie (autori: Myriam Traboulsi, Konstantia Tolika, Christina Anagnostopoulou, Ioannis Tegoulias, Liliana Zaharia, Dana Maria Constantin [Oprea], Panagiotis Maheras); Specific synoptic context producing extreme minimum air-temperatures in Romania. Case study: 13-14 January 1985 (autori: Raul-Gabriel Ilea, Nicoleta Ionac, Dana Maria Constantin [Oprea], Elena Grigore).
În urma alegerilor care au avut loc în cadrul ediției din 2024 a Conferinței A.I.C., lect. univ. dr. Dana Maria Constantin (Oprea) va fi reprezentanta României în noul Consiliu de Administrație – (Birou de conducere) al asociației –  pentru mandatul din perioada 2024 – 2027.
După ce în anul 2023 Facultatea de Geografie a Universității din București a fost gazda ediției a XXXVI-a Conferinței anuale a A.I.C., misiunea de a organiza ediția din 2024 a revenit unei echipe pariziene interdisciplinare.
Prezentări ştiinţifice sub formă de comunicări orale, postere şi o zi de aplicaţie pe teren

Programul conferinţei de la Paris a inclus trei zile de prezentări ştiinţifice sub formă de comunicări orale şi postere şi o zi de aplicaţie pe teren, în arealul Parisului. Pe lângă prezentările orale (54) și postere (36), au fost incluse în program două conferințe plenare: Analiza și prognoza cazurilor de poluare atmosferică la scară regională prezentată de Laurent Menut, cercetător la Laboratorul de Meteorologie Dinamic al Centre National de la Recherche Scientifique (CNRS), și Adaptarea la schimbările climatice, noua prioritate pentru orașe, prezentată de Yann Françoise, director adjunct și responsabil al Departamentului Climă la Direcția privind Schimbările ecologice și climatice din Paris. 
Lucrările expuse în cadrul conferinței au prezentat rezultate ale cercetărilor realizate la diferite scări spațiale (de la globală și regională, la scară locală, fină). Un număr important de lucrări a vizat extremele climatice, precum căldurile excesive și precipitațiile abundente și impactul acestora asupra sănătății umane și activităților socio-economice. Unele lucrări au fost consacrate măsurilor de adaptare a societății la schimbările climatice. O atenție deosebită a fost acordată studiilor de climatologie urbană la scară fină. 

În cadrul aplicației practice, participanții au avut ocazia să cunoască particularităţi topoclimatice ale orașului Paris, aspecte privind monitorizarea parametrilor climatici și unele măsuri de amenajare a spațiului urban în vederea adaptării la probleme induse de climă (de exemplu, căldură excesivă și precipitații torențiale). 

Mai multe informații privind conferința și programul acesteia sunt disponibile aici. 
Ediţia din anul 2025 a Conferinţei A.I.C. va fi organizată de Université d’Abomey-Calavi din Benin, Africa. Mai multe detalii privind ediția de anul viitor vor fi publicate pe site-ul asociaţiei.

Fondată în anul 1988, Asociația Internațională de Climatologie (A.I.C.) are ca obiectiv principal dezvoltarea relaţiilor de colaborare în domeniul climatologiei și al științelor conexe, prin promovarea de schimburi de informaţii de specialitate, reuniuni şi publicaţii ştiinţifice.
